درآمد بستگیں کِشکاں وپا ءُ مھر ءِ بازار ءَ دل ءِ اُوستانی گیابان ءَ زمانگ کھریں دروھاپے
وتا پھریز اِتگ مرچی تلب شیتانیں ارواہ ءِ منی چمّانی گیابان ءَ زمانگ کھریں دروھاپے
گُبارانی شپ ءِ جلواہ زِر ءِ چولانی مستی ءَ نہ پروشیت کرن ءِ ھوشام ءَ
ازل چہ نوداں دریاھیں سپر بیوانکیں تھنائی تئی یاتانی گیابان ءَ زمانگ کھریں دروھاپے
مہ کن ایمّان ءِ باوست ءَ اِد ءَ ھر مردم ءِ ایمّان شیتان ءَ تہ ءَ بستگ
پمشکہ نیکرائی ءِ جتہ سودا مُسلماناں دل ءِ دروگانی گیابان ءَ زمانگ کھریں دروھاپے
گِس ءِ چاگرد ءَ موتکانی پد ءَ ہیسکارگاں درد ءِ نگاھاں ھُون بادینتہ
در ءُ دیوال بے چاڑ اَنت شھیدانی سلام ءَ پہ زھیرانی گیابان ءَ زمانگ کھریں دروھاپے
تئی دیدار ءَ چنچو کِشک ، رودینتہ منی گاماں گوں وھد ءِ موجیں پرّام ءَ
ھمُک سُھب ءَ بِگر داں موجریں شپ کشّیں گْوربام ءَ چہ مھرانی گیابان ءَ زمانگ کھریں دروھاپے
چگل داتہ شریفؔ ارواہ ءِ شپ بندیں گِس ءَ دوشی منارا وھد ءِ زوراکاں
پدا اُزرانی با پُشت ءَ منی مارشت ءِ درگاہ ءَ گُش ئے دردانی گیابان ءَ زمانگ کھریں دروھاپے
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔